
NAMIESTO ÚVODU... PREDSLOV!

Vždy som autorov nadpisov „Namiesto úvodu“ upo­doz­rie­val z beznádejného pokusu uchrániť sa pred obvyklým osudom „Úvodov“ – byť preskočený. Pokúsim sa však do na­sle­dovných poznámok zamiešať niekoľko naozaj užitočných pre lepšie po­cho­pe­nie diela.

Ches­ter­ton je osvedčená značka... Ale má súčasnému čitateľovi kresťanská apo­lo­ge­tika spred vyše sto rokov ešte čo povedať? Oplatí sa ju čítať, keď všetky ar­gu­menty už v dnešnej dobe musia byť určite smiešne zastarané? A je naozaj taká duchaplná, akú má jej autor povesť?

Myslím, že netreba mať obavy - Gilbert Keith Ches­ter­ton už vtedy svojím britkým štýlom, ktorý ide hlboko pod povrch veci, vykryl smeče niekoľkých bežných obžalôb kresťanstva. Šokujúce je však na tom to, že sa všetci tvária, ako keby tak nikdy neurobil, na jeho pro­tiar­gu­menty sa ne­re­a­guje a doteraz sa proti kresťanstvu opa­ko­vane vyťahujú tie isté veci - ako si možno všimnúť hocikde, od „osvietených“ článkov bulvárnych časopisov cez plamenné in­ter­ne­tové diskusie až po knihy tzv. „moderných“ vedcov. Vďaka ich ig­no­ran­cii je teda Ches­ter­to­nova spisba stále čerstvo aktuálna – na rozdiel od tej ich, ktorá vo veľkej miere iba pridlho ne­ve­domky kopíruje jeho oponenta Blatch­forda.

Robert Peel Glan­ville Blatch­ford vo svojich článkoch a knihách napádal nábo­že­n­stvo, zvlášť Bibliu, a pro­pa­go­val ateizmus. Okrem toho vydával koncom 19. storočia so­cia­lis­ticky zameraný časopis, a keďže to bola gen­tle­manská doba a gen­tle­manská spoločnosť, prejavil ob­di­vu­hodnú šľachetnosť, že ho po útokoch na kresťanstvo poskytol na zve­rej­ne­nie obrany aj druhej strane. Podstata pôvodných námietok, ktoré Ches­ter­ton vyvracia, je z textov obhajoby jasná, i keď sú len parafrázované. Meno Nunquam na niekoľkých miestach je narážka práve na Blatch­forda – jeho autorský pse­udo­nym v novinách, v ktorých pôsobil predtým, totiž znel Nunquam Dormio („Nikdy nespím“). Teraz vám už bude jasné aj to, prečo autor viackrát spomína so­cia­liz­mus, a prečo sa najviac rozohní – preňho celkom ne­ty­picky, keď má pocit, že Blatch­for­dova fi­lo­zo­fia uráža cha­rak­ter chudobných, hoci jej hlásateľ sa, pa­ra­doxne, pasuje za ich veľkého ochrancu.

V be­let­ris­tic­kej rovine Ches­ter­ton opísal podobný čestný súboj, hoci pre­bie­hajúci nie novinárskou formou so skríženým ostrím in­te­lektu, ale s na­ozaj­stným šermom, v románe Guľa a kríž (1905). Inšpirácia predchádzajúcou po­le­mi­kou s Blatch­for­dom je ne­po­chybná. Podobnosť je nielen v tom, že tam tiež súperia dvaja oduševnení zástan­co­via ne­zmie­riteľných svetonázorov, jeden napádajúci a druhý obhajujúci kresťanstvo, ale aj v ry­tier­skosti ich vzájomnej úcty. Hoci treba, žiaľ, povedať, že väčšia bola tá Ches­ter­to­nova voči Blatch­for­dovi, ktorý si myslel, že Ches­ter­ton svoju vieru len hrá kvôli žur­na­lis­tickému lesku. Treba upozorniť aj na inú literárnu súvislosť... Niektoré témy sú skôr len načrtnuté a ar­gu­menty ne­dos­tatočne rozvinuté, no Ches­ter­ton sa k mnohým vrátil aj v Or­to­do­xii a na iné zas priamo nad­via­zal druhý naj­le­gendárnejší moderný britský apo­lo­ge­tik – C. S. Lewis, konkrétne napríklad v esejach Zázraky (1942), Nábo­že­n­stvo a veda (1945) či Je teológia poéziou? (1944).

Keď vydavateľstvo Ignatius začalo s veľkorysým pro­jek­tom súhrnného vydania Ches­ter­to­nových spisov, v rámci ktorého bolo dosiaľ pub­li­ko­vaných 37 niekoľko sto­stra­nových dielov, Po­le­mike sa dostalo pro­mi­nentného za­ra­de­nia hneď do prvého, spolu s autorovými dvoma najväčšími best­se­lermi v apo­lo­ge­tic­kom žánri – He­re­tici a Or­to­do­xia. Najmä ten druhý je dobre známy aj slovenským čitateľom, prvý z nich skôr českým. Iba Po­le­mika s Blatch­for­dom tvorila úplnú výnimku, ktorú sa týmto pre­kla­dom pokúšam odstrániť. Aj keď tu ne­sym­pa­ti­zanti kresťanstva - najmä toho katolíckeho, ktoré G. K. Ches­ter­ton prijal vo veku 48 rokov - nájdu niektoré svoje obľúbené ar­gu­menty dávno úspešne de­ra­ti­zo­vané, vždy sa možno chytiť aspoň jed­not­li­vej vety či pasáže, ktorá už v dnešnom svete pôsobí ne­ko­rektne (napr. o mos­lim­skej civilizácii), či príliš subjektívne (napr. autorovo očarenie stre­do­ve­kou módou v porovnaní s viktoriánskou), vytrhnúť ju z kontextu a odbiť celé dielo ako prekonané. Pokojný spánok bude zachránený! No hoci s tým či oným nebudú súhlasiť, hádam by v nejakej úprimnej chvíľke, keď budú sami a nablízku žiadny zvedavý telepat, aspoň v kútiku duše mohli priznať: Nebol ten chlap predsa len nebezpečne bystrá hlava?

A aby som ne­za­bu­dol: kovaný a kalený ateista, ma­te­ria­lista, de­ter­mi­nista Blatch­ford sa o dvadsať rokov neskôr stal spi­ri­tu­alis­tom, propagujúcim styk so záhrobím. Nebol to práve Ches­ter­ton, kto povedal, že „keď ľudia prestanú veriť v Boha, nezačnú neveriť v nič, ale veriť v čokoľvek“?

Zvyšok knihy tvoria pasáže apo­lo­ge­tického cha­rak­teru z dvoch iných diel. Spomínaní He­re­tici takmer dosahujú slávu Or­to­do­xie, ktorú priamo predchádzali, ale na Slo­ven­sku od šty­rid­sia­tych rokov minulého storočia tres­tu­hodne nie je dostupný žiadny preklad. Keďže jed­not­livé kapitoly sú vždy postavené na nejakej známej postave vtedajšieho britského literárneho a politického pro­stre­dia, snažil som sa vybrať pár takých, ktoré sa priveľmi neviažu na poznanie týchto osobností či tém súdobej spoločenskej debaty a ich aktuálnosť zostala čo najviac ne­dot­knutá.

V prípade Mo­jich šiestich obrátení, ktoré boli súčasťou väčšieho celku Studňa a plytčiny, som sa tiež zameral na kapitoly, ktoré majú aj dnes čo najväčšiu platnosť, ale tu už istú časovú vzdia­le­nosť badať – nie žeby za­sta­ralo Ches­ter­to­novo myslenie, to len posun k liberálnejším hodnotám bol za uplynulých sto rokov príliš výrazný. Dnes neriešime ako za jeho doby štan­dard­nosť he­te­ro­sexuálnych rozvodov, ale štan­dard­nosť homosexuálnych man­žels­tiev. Takisto bol autor v závere asi príliš opti­mis­tický ohľadom pre­cit­nu­tia modernej doby z okúzlenia ma­te­ria­lis­tic­kou fi­lo­zo­fiou. Obávam sa, že sa stále čvachtáme v tých istých omyloch a vy­triez­ve­nie nie je také všeobecné, ako si pred­sta­vo­val, ani po fiasku, ktoré nazývame 20. storočím. Predmetná pasáž zo Studne a plytčín je však významná aj preto, lebo je jedným z dokladov Ches­ter­to­novho presvedčenia, že svojím písaním ani tak ne­do­ka­zuje kon­zis­ten­tnosť a platnosť kresťanstva, ako skôr iba bráni zdravý rozum. To bolo jeho primárnym cieľom pri akejkoľvek téme, od hrebeňa až po vesmír, a pokiaľ sa príle­ži­tostne medzi ne náhodou pri­plietlo aj kresťanstvo, rovnako poctivo ob­ha­jo­val to. Vďakabohu, práve taká pri­lie­havá prezývka mu his­to­ricky aj prischla: „apoštol zdravého rozumu“.

Tento výber si nerobí nároky na úplnosť ani len z hľadiska apo­lo­ge­tiky zdravého rozumu v užšom zmysle - čiže apo­lo­ge­tiky kresťanskej fi­lo­zo­fie, no hádam poslúži aspoň ako primeraná re­pre­zentácia kratších textov. Do daného žánru však spadajú aj celé knihy od Ches­ter­tona, pri ktorých je ťažké – ak nie svätokrádežné – obmedziť sa na stručný výňatok. Okrem Or­to­do­xie treba v tejto súvislosti spomenúť najmä Večného člo­veka – to práve o tomto diele americký priekopník literárnej vedy a kritiky William Lyon Phelps napísal v liste autorovi, že „si vzal ceruzku, aby si vyznačoval najlepšie miesta, ale čoskoro ju strčil naspäť do vrecka, lebo podčiarkoval každú vetu“.

Apoštolát zdravého rozumu asi nikdy nebol taký potrebný ako v súčasnosti – hoci, ups... presne to isté tvrdil Phelps pred sto rokmi! Obávam sa, že tento pocit bude ešte silnieť, ale keby bolo najhoršie, naporúdzi budú napríklad aj zabudnuté knihy Gilberta K. Ches­ter­tona, aby ako bájni Sit­nian­ski rytieri zachránili situáciu. Aj z po­sled­nej ubránenej bašty sa dá obnoviť celé kráľovstvo.

 

PhDr. Michal Švec, 2018


  
   POLEMIKA S BLATCHFORDOM
  

  
   ÚVOD Z PÔVODNÉHO VYDANIA
  

  
   Spisy na obranu kresťanstva sa objavili v časopise
   
    Clarion
   za nasledovných okolností:
  

  
   Jeho šéfredaktor, môj priateľ pán Robert Blatchford, najprv nastolil svoje výhrady voči kresťanskej viere v sérii článkov, ktoré sa následne mohutne šírili vo forme knihy s názvom
   
    Boh a môj sused
   (Clarion Press, 1903, Fleet Street 72), na čo ma požiadal o redakčnú úpravu obrannej reakcie. Pán Blatchford mi povedal, že je pripravený dať druhej strane spravodlivú možnosť vypočutia v časopise
   
    Clarion
   . Keďže si uvedomoval, že on, ako ten, kto začal viesť útok, by sám nemal zoraďovať šíky „svojich priateľov protivníkov“, ako nás dobrácky nazýva, obrátil sa s touto úlohou na mňa. Navrhol, aby som spracoval všetky články a listy z kresťanskej strany, zaslané do
   
    Clarionu
   , obmedziac sa pri všetkých pisateľoch na dva body diskusie: V čo veria? a Prečo
  

  
   Súhlasil som pod podmienkou, že záber diskusie by sa mal trochu rozšíriť, aby mi umožnil osloviť ľudí z rôznych denominácií, o ktorých viem, že sa zaoberajú hlavnými otázkami nadnesenými v knihe
   
    Boh a môj sused
   . Pán Blatchford ochotne súhlasil, že by bolo lepšie vybrať konkrétnych autorov než sa spoľahnúť na náhodných
  

  
   Naši pisatelia tvoria pestrú zmes od robotníkov – socialistov po šľachtického syna a dcéru arcibiskupa. Sú medzi nimi novinári, spisovatelia, učitelia, anglikánski a nonkonformistickí pastori, vysokoškolskí profesori a bývalý člen vlády, pričom všetci sa zhodne stotožňujú so základnými kresťanskými pravdami.
  

  
   Každý týždeň po šesť mesiacov nám pán Blatchford poskytol tri z najprominentnejších stĺpčekov v
   
    Clarione
   . Počas celého toho obdobia on, ani nikto z jeho zamestnancov nezasahoval do vedenia našej debaty. Mali sme po celý čas voľné
  

  
   Pán Blatchford je nadmieru priamy a úprimný. Neprekáža mu, ani keď sú rovnako priami a úprimní jeho oponenti. Povedali sme mnohé veci o jeho protikresťanskom postoji veľmi otvorene, ale nie útočne, a sme presvedčení, že nič nepadlo v hneve.
  

  
   Redaktor v
   
    Clarione
   by ešte rád na našu obranu zareagoval, ale aspoň nateraz ma pán Blatchford uistil, že on osobne zatiaľ nechá vec tak, ako je.
  

  
   Veľa ľudí bolo hlboko znepokojených jeho oduševneným útokom na našu vieru, no iste sa všetci zhodneme, že tým, ako dlho a trpezlivo dopriaval priestor svojej rubriky našim argumentom na vyvrátenie tých jeho z knihy
   
    Boh a môj sused
   , prejavil nevšednú veľkorysosť. Som úplne rovnakého názoru, aký pán G. K. Chesterton vyjadril v prvej eseji, ktorou prispel do tejto série, slovami, čo by si cirkvi mali úprimne zobrať k srdcu ako vážne varovanie: „V celej polemike som pocítil ostrie iba jednej veci, ktorá naozaj zasiahla praktizované kresťanstvo. Myslím, že je to dobrý argument. Myslím, že je to hrozný argument. Ide o to, že táto polemika sa vedie v nekresťanskom periodiku. Náboženstvo utŕžilo gól tým, že ľudia, ktorých podľa všetkého zaujíma najviac, sú tí, podľa ktorých je podvodom. Preto si myslím, že veľkorysosť pána Blatchforda, ako vlastne každá veľkorysosť, je hlboko filozofická a múdra.“
  

  
  

  
   George Haw
  

  
   Londýn, júl 1904
  

  
   KRESŤANSTVO A RACIONALITA
  

  
   Môj priateľ pán George Haw ma požiadal, aby som v jednom či dvoch článkoch, ktoré majú byť zverejnené v
   
    Clarione
   , vyjadril svoju základnú vieru ohľadom otázky kresťanstva. Nebudem predstierať, že by som sa do toho púšťal akokoľvek neochotne. No v prvom rade by som mal vyjadriť pánovi Blatchordovi našu vďačnosť, vlastne ešte niečo viac než vďačnosť – pochvalu za veľkorysosť, s akou prepožičal svoje noviny svojim náboženským oponentom. Týmto činom naozaj zabodoval v šľachetnej
  

  
   Obávam sa, že väčšina hrozných odhalení kresťanského zla a nevedomosti mnou neotrasie tak vážne, ako by mali. Keď počujem, že nejaký nemecký profesor objavil tisíc štyristý pôvod protoplazmy, márne sa nútim k pocitu vzrušenia, a keď čítam, že divosi si maľujú tváre, aby potešili duchov (či koho), necítim nič než neurčitý záujem a súcit. Mne to pripadá, že profesor aj divoch so zelenou tvárou robia to isté – a síce že podliehajú nutkaniu, ktoré ženie ľudí vynakladať poriadnu dávku námahy na celkom zbytočné veci.
  

  
   Také veci však pramálo zmenia môj pohľad na kresťanstvo. V celej polemike som pocítil ostrie iba jednej veci, ktorá naozaj zasiahla praktizované kresťanstvo. Myslím, že je to dobrý argument. Myslím, že je to hrozný argument. Ide o to, že táto polemika sa vedie v nekresťanskom periodiku. Náboženstvo utŕžilo gól tým, že ľudia, ktorých podľa všetkého zaujíma najviac, sú tí, podľa ktorých je podvodom. Preto si myslím, že veľkorysosť pána Blatchforda, ako vlastne každá veľkorysosť, je hlboko filozofická a múdra.
  

  
   Nevyčítam mu, na rozdiel od mnohých, že o náboženstve diskutuje tak dopodrobna – keďže predmetom je povaha Vesmíru, diskusia je nevyhnutne veľká ako Vesmír, a rovnako bohatá ako Vesmír, a, odvážim sa dodať, rovnako zábavná ako Vesmír. Vlastne dúfam, že nesmrteľnosť musí existovať už len preto, aby sme mali ja a pán Blatchford čas prediskutovať, či je skutočná.
  

  
   Skôr, než načrtnem svoj pohľad, treba povedať jedno - a neodpustím si pritom osobnú poznámku. Začínam si uvedomovať, že kvôli spôsobu, akým hovorievam o týchto záležitostiach, sa pomerne veľa ľuďom zjavne zdám prostoreký alebo nevhodne drzý. Keďže som si však v tejto záležitosti sebou skutočne istý viac než existenciou Mesiaca, napĺňa ma to značnou ľútosťou. No myslím, že chápem pôvod tohto omylu a ako sa zrodil u ľudí veľmi vzdialených kresťanskej atmosfére. Samotné kresťanstvo je takou veselou vecou, že jeho nositelia sa občas vyznačujú až určitou jednoduchou bujarosťou, ktorú by zamračení a intelektuálski racionalisti mohli celkom pochopiteľne zamieňať za obyčajné šaškovanie a rúhanie - presne ako zamieňali kresťanskú radosť za šaškovanie a rúhanie ich prototypy, zamračení a intelektuálski stoici
  

  
   Podobný rozdiel vidno hocikde, napríklad medzi chladnou pohanskou architektúrou a škeriacimi sa kresťanskými chrličmi, medzi roztopašnou pestrosťou stredoveku a fádnym oblečením tohto racionalistického storočia. A keby si pán Blatchord želal dozvedieť sa, prečo by bol pre nás šok vidieť Devonshirské knieža prechádzať sa s jednou nohavicou červenou a druhou žltou (ako to mohol činiť šľachtic v trinástom storočí), ochotne by som ho informoval, že je to následkom úpadku našej viery. V dejinách sa žiadna populárna farebnosť a radosť nevyskytovala bez náboženstva.
  

  
   Prvou ťažkosťou, ktorú mám pri polemike s pánom Blatchordom, je prosto to, že budem z veľkej časti kráčať po jeho vlastnej pôde. Jeho knižka
   
    Boh a môj sused
   je moja obľúbená učebnica teológie, ale nemôžem ju tu podrobne prerozprávať. Ak by som uviedol každú zo svojich príčin, prečo byť kresťanom, obrovské množstvo z nich by bolo totožných s Blatchordovými dôvodmi, prečo ním nebyť.
  

  
   Pán Blatchord a tábor, ktorý zastupuje, napríklad poukazujú na to, že jestvuje veľa mýtov podobných kresťanskému príbehu – že boli pohanskí Kristovia a indické Vtelenia a ukrižovania v Patagónii, aspoň pokiaľ som sa dopočul či zaujímal. Ale neuvedomuje si pán Blatchord druhú stranu tohto argumentu? Ak by ľudskú rasu skutočne vytvoril kresťanský Boh, nebolo by pravdepodobné, že ľudská rasa bude mať povesti a pozmenené zobrazenia kresťanského Boha? Ak sme uspôsobení tak, že nás musí vyslobodiť Boží syn, je naozaj také čudné, že by Patagónci snívali o Božom synovi?
  

  
   Blatchfordovo stanovisko vlastne v podstate tvrdí, že keď nejaká vec ohromila milióny rôznych ľudí ako niečo pravdepodobné či nutné, nemôže byť preto pravdivá. A potom tento skromný tvor, zakrývajúc svoje skutočné schopnosti, obviní úbohého G. K. Chestertona z paradoxu! Ja mám paradox rád, ale nie som pripravený tancovať a oslňovať ním až tak ako Nunquam, ktorý vykrikovanie ľudstva o danej veci a ukazovanie na ňu odnepamäti použije ako dôkaz, že tá vec nemôže existovať.
  

  
   Príbeh o Kristovi je v legendách aj literatúre veľmi bežný. Ale to isté platí aj o dvoch milencoch rozdelených Osudom, či priateľoch, ktorí sa kvôli žene bijú na život a na smrť. Bude však niekto seriózne tvrdiť, že dvaja priatelia neboli nikdy rozdelení láskou či milenci okolnosťami, lebo tieto príbehy sú také bežné ako legendy? Iste je prijateľné prosté vysvetlenie, že tieto dva príbehy sú také časté, lebo dané situácie sú nesmierne pravdepodobné a ľudské a naša prirodzenosť je vystavaná tak, že ich robí až nevyhnutnými. Prečo by teda podobne nemohlo platiť, že naša prirodzenosť je vystavaná tak, že robí nevyhnutnými aj určité duchovné udalosti?
  

  
   V každom prípade, je jednoducho smiešne snažiť sa spochybniť kresťanstvo počtom a rozmanitosťou pohanských Kristov. To by ste tak isto mohli použiť množstvo a rozmanitosť návrhov ideálnej spoločnosti, od Platónovej
   
    Republiky
   po Morrisove
   
    Správy odnikiaľ
   , od
   
    Utópie
   po Blatchfordovo
   
   
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
   
   
  

  
  

  
  

  
   
   
  

  
  

  
  

  
  

  
  

  
   
   
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
   
   
  

  
  

  
  

  
  

  
  

  
  

  
  

  
  

  
  

  
  

  
  

  
   
   
  

  
  

  
  

  
   
   
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Na ostrie argumentu.

    Pokud se Vám ukázka líbila, na našem webu si můžete zakoupit celou knihu.

